M. Fronc, minister školstva SR: (2004-05-27):
Vážení páni poslanci a panie poslankyne, správa vychádza z analýzy stavu slovenského vysokého školstva pred začatím reformy a charakterizuje výsledky, ktoré sa v rámci reformného procesu dosiahli do začiatku roku 2004. Analýza bola vypracovaná v rámci materiálu Koncepcia ďalšieho rozvoja vysokého školstva na Slovensku pre 21. storočie. Správa okrem stručnej rekapitulácie výsledkov uvedenej analýzy obsahuje aj hlavné ciele, ktoré pre reformu stanovila koncepcia a programové vyhlásenie vlády z roku 2002. Aby sa vysokoškolské vzdelávanie stalo prístupné všetkým uchádzačom, ktorí majú predpoklady na jeho úspešné absolvovanie, a aby z vysokých škôl vychádzal dostatok kvalitných absolventov, je nevyhnutná orientácia celého vysokoškolského systému na potreby študenta. Preto predpokladáme, že komplexná správa o priebehu reformy vysokého školstva naplní požiadavky citovaného uznesenia Národnej rady Slovenskej republiky. Vysoké školstvo, si dovolím povedať, je jednou z prvých oblastí, v ktorých sa po roku 1998 začala uskutočňovať rozsiahla a hlboká reforma. Podkladom pre jej prípravu bola Koncepcia ďalšieho rozvoja vysokého školstva na Slovensku pre 21. storočie, ktorú vláda schválila v roku 2000 a ktorú potvrdilo aj programové vyhlásenie vlády v roku 2002, čo sa premietlo aj do prijatých zákonov. Jadrom správy je popis súčasného stavu v uskutočňovaní reformy. Referenčným rokom pre porovnávanie je stav pred reformou, štandardne rok 2000 a pre súčasný stav rok 2003, príp. rok 2004, ak sú k dispozícii relevantné údaje. Poradie a názvy jednotlivých oblastí sú oproti koncepcii v niektorých prípadoch čiastočne zmenené. Všetky oblasti je potrebné chápať v neoddeliteľnej súvislosti, lebo majú dosah na študenta ako cieľového účastníka vzdelávania. Prvá časť správy sa zaoberá priamo problematikou študentov vysokých škôl a príspevkami študentov na úhradu časti nákladov na štúdium. Podrobnejšie sa zaoberá postavením študenta vo vzdelávacom procese, sociálnou podporou a sociálnymi službami a problematikou príspevkov študentov na úhradu časti nákladov na štúdium. Podarilo sa vytvoriť legislatívne podmienky na plnenie cieľa reformy, zvýšenia možnosti študenta podieľať sa na tvorbe profilu vysokoškolského štúdia. V oblasti sociálnej podpory a sociálnych služieb priniesol doterajší priebeh reformy podstatné zmeny, ale ich rozsah nepokladáme za dostatočný, a to ani v oblasti legislatívy a ani v oblasti reálnej podpory. V tejto časti správy sa v nadväznosti na ciele reformy hodnotí súčasný stav v sociálnej podpore študentov a v sociálnych službách, teda sociálne štipendiá, pôžičky, výsledky prieskumu o sociálnej situácii študentov, problematika ubytovacích služieb, študentských domovov, stravovacích služieb, jedální a prostriedkov na športové a kultúrne aktivity, problematika úhrady nákladov na štúdium a externé štúdium. Správa obsahuje aj pripravované opatrenia a ich dosah na študenta. Možno konštatovať, že bol naplnený cieľ reformy týkajúci sa zvýšenia možnosti študenta podieľať sa na tvorbe profilu vysokoškolského štúdia, mám na mysli napr. kreditný systém, takisto cieľ reformy zameraný na zvýšenie možnosti podieľať sa na tvorbe profilu svojho vysokoškolského vzdelávania v rámci zvoleného študijného programu, cieľ vypracovať a zaviesť systém finančnej podpory pre študentov, ktorý umožní študovať i študentom zo sociálne slabších skupín a uľahčí štúdium najschopnejším. Cieľ zaviesť účinný systém študentských pôžičiek pokladáme len za čiastočne splnený, jeho úplné splnenie si vyžaduje dokončiť reformu prijatím navrhovaného zákona o študentských pôžičkách a novely vysokoškolského zákona. Vážené panie poslankyne, vážení páni poslanci, dovoľujem si upriamiť vašu pozornosť aj na pripravované opatrenia v oblasti príspevkov študentov na čiastočnú úhradu časti nákladov na štúdium vrátane študentských pôžičiek a sociálnej podpory. Z celej predloženej správy vyplýva, že mnoho cieľov reformy vysokého školstva je splnených, resp. sa plní. Na splnenie ďalších je však potrebné prijať viaceré opatrenia a aj legislatívne zmeny. Predložená správa je prvou komplexnou správou o priebehu reformy vysokého školstva na Slovensku a jej dopadoch na študentov vysokých škôl v roku 2000, keď bola schválená zmienená koncepcia. Som presvedčený, že v záujme spoločenského rozvoja vysokého školstva, ale aj v prospech študentov je, aby sa ďalej pokročilo v napĺňaní reformy vysokého školstva a aby boli prijaté aj príslušné legislatívne zmeny, a tým sa zavŕšila ďalšia etapa reformy vysokého školstva. Ďakujem.